ปีใหม่7วันอันตราย จ่ายสินไหม48ล้าน
สมาคมประกันชีวิตไทยสรุปยอด 7 วันอันตราย มีกรมธรรม์ 145 ฉบับ จ่ายสินไหม 48 ล้าน
21 ม.ค. 2560

โพสต์ทูเดย์ - สมาคมประกันชีวิตไทยสรุปยอด 7 วันอันตราย มีกรมธรรม์ 145 ฉบับ จ่ายสินไหม 48 ล้าน 
นายพิชา สิริโยธิน ผู้อำนวยการบริหาร สมาคมประกันชีวิตไทย เปิดเผยว่า ในช่วง 7 วันอันตรายเทศกาลปีใหม่ 2560 (29 ธ.ค. 2559 - 4 ม.ค. 2560) ที่มีผู้เสียชีวิต 478 ราย และบาดเจ็บ 4,128 ราย พบว่าในจำนวนผู้ที่เสียชีวิตดังกล่าวมีผู้ทำประกันชีวิต 111 ราย และมีกรมธรรม์ประกันชีวิต 145 กรมธรรม์ คิดเป็น 23.2% ของจำนวนผู้เสียชีวิตทั้งหมด โดยมีการจ่ายสินไหมมรณกรรมสุทธิ 48.3 ล้านบาท
ทั้งนี้ เมื่อเทียบกับช่วงเดียวกันของปี 2559 ที่มีผู้ประสบอุบัติเหตุเสียชีวิตรวม 380 ราย และมีประกันชีวิตคุ้มครอง 83 ราย พบว่า มีกรมธรรม์ประกันชีวิต 108 กรมธรรม์ คิดเป็น 21.8% ของจำนวนผู้เสียชีวิตทั้งหมด ซึ่งบริษัทประกันชีวิตได้ดำเนินการจ่ายค่าสินไหมประกันชีวิตอย่างรวดเร็วในทันทีที่ได้รับเอกสารครบถ้วน
“อยากเชิญชวนให้ประชาชนทุกคนได้เห็นถึงความสำคัญของการทำประกันชีวิตให้มากขึ้น โดยทำประกันชีวิตอย่างน้อยครอบครัวละ 1 กรมธรรม์ อาจจะเป็นการทำประกันชีวิตแบบสามัญทั่วไปหรือประกันภัยอุบัติเหตุ ซึ่งเบี้ยประกันภัยอุบัติเหตุจะมีราคาถูกมาก โดยเฉพาะประกันภัย 100 ที่จ่ายเบี้ยประกันภัยเพียง 100 บาท/กรมธรรม์ แต่ให้ความคุ้มครองกรณีสูญเสียชีวิตจากอุบัติเหตุสูงสุดถึง 1 แสนบาท เพื่อลดภาระและบรรเทาความเดือดร้อนจากเหตุการณ์ไม่คาดฝันที่อาจเกิดขึ้นได้อีกด้วย” นายพิชา กล่าว